정조 12년
獻納金光岳疏曰伏以歲鑰載新景祿川至歡忭顒祝群情益切仍伏念臣本以疎逖之蹤幸蒙洪私濫廁臺列愚迷譾劣百不猶人而有除輒膺蓋緣義分之嚴畏無知妄作實多擧措之顚錯惶愧之極若隕淵谷乃者除旨又下飭敎荐降臣惝怳震懍他不可顧不免章皇出肅以伸叩謝之忱而顧臣不稱之實臣旣自知因仍蹲冒有壞廉防且臣素患痰癖之症又添天行輪疾頭目眩轉手足麻木寒熱迭作食飮全却氣促喘急症形免苦實無自力供仕之望瞻望天門耿結冞切玆不得不略陳危懇仰瀆崇聽有臣如此生不如死伏乞天地父母俯垂鑑諒亟遞臣職仍治臣罪以肅朝綱以警具僚焉臣旣不以言官自處不宜贅及他說而區區愚衷未敢終默況今一元回斡萬品昭蘇天時屬鼎新之機治敎啓泰來之運此正體乾行政之一大機會也臣雖愚劣粗有一得之見猥陳十條之說言雖膚淺事或切時惟聖明垂察焉其一曰明聖學也人君出治之本專在於學夫所謂學者非謂詞章之間訓詁之末而已學而至於聖人之道也惟我殿下睿知出天富於春秋高明聖學精一之心法固已臣僚所欽仰則宜無待於加勉而存養之道最戒間斷故古聖王之必欲日新而時敏者政由此耳殿下已於淵蠖之中必有所省察之工而竊覸近日經筵之講讀間多停撤儒臣之召對或至曠闊而一日萬機不遺細務貽勞聖躬亦已多矣此雖由於在下奉行之未當聖心而殿下一身卽宗社臣民之主耳何乃自輕如是不之恤耶在聖人節宣保嗇之方恐不必若是其勞瘁伏願聖上克恢提綱之政益懋端本之德以勉夫終始典學之念焉其二曰立紀綱也夫紀綱者雖不可以一事言之觸類而擧隨事以張摠括百務維持一世然後方謂紀綱也今日殿下之國紀綱立乎不立乎上自三事之臣下至百工之僚未聞有修擧振作之意而應文彌縫爲切時之章程臨事姑息爲方便之要約將兵之任師律之所係而委靡益甚按法之官刑政之所關而解弛轉劇以至於賓廳脫袍而紀綱之頹廢已無餘地矣此由群下奉職無狀而我殿下董率之方臣亦有敢言者矣包容之德寬如天覆而或忽剛克之道振刷之政嚴如秋肅而或欠持久之方故飭敎纔下而全昧嚴畏之心恩宥敢保而擧懷憑恃之念大小恬嬉一轍滔滔紀綱之不立職此而極矣伏願聖上立經陳紀備盡奮發之規提綱挈維期成恒久之化焉其三曰正名分也名分之於世道其所關係者固大矣尊尊貴貴之序賢賢長長之義誠不可凌夷而紊亂也故先聖垂正名之敎前哲存安分之訓名分二字實爲掌世道之急先務也上凌下替名不正而分不安者將不勝其弊矣先自卑賤而言之則稱號之猥濫服食之侈靡必效尊貴者之所爲而鄕里蔑上下之義行路無貴賤之別甚至於士夫譜牒行貨而添刊官職階級貽賂而假帖則非但等威之倒置風化之乖張也民業之淍殘軍額之耗縮亦非細故矣伏願聖上嚴立科條隨現痛繩以爲正名分之道焉其四曰恢公道也公道之難行自古然矣而未有甚於今日自其彰著者言之則科目士子拔身之階而每一放榜物論喧騰銓衡人才需用之地而纔經大政人言䕺至薦剡之際偏着爲習黜陟之間干囑成風爭路擠排冒沒而進者固不足責而可惜其藝嗟不獲試足用其才吁未見調疎滯之敎每下勤懇而朝廷之上未見實效此無他焉有司之臣不能對揚惟偏私是務故耳伏願聖上先推在心之公益懋祛私之道戒飭臣工明其好惡以爲會歸之方焉其五曰開言路也言路開閉國之興衰繫焉爲人君而孰不欲嘉謨嘉猷之日聞於上爲人臣者孰不欲善言善道之日陳於下而側聽今日言路寥寥補闕拾遺槪無其人官師相規亦未多得以謨稜爲周容之策以含默爲保位之要而唯唯諾諾擧朝皆然此何等氣像也言事之一條路只有臺閣而徒飾邊幅動輒規避過托情勢擧皆徘徊仗馬之饑噤烏之誚已不勝其泄泄則臣等之事殿下信乎其不忠不誠而抑亦殿下來諫之道用言之方有所未盡而然耶言無善惡而同歸記注之休紙事無大小而盡爲章疏之空言或荷嘉尙之敎而未蒙敷施之恩則莫展芹曝之誠反作屑越之歸其視古聖王拜昌言之德亦將何如耶伏願聖上克恢虛受之量庸紆綵納之眷以爲廣開言路之道焉其六曰勵廉恥也人之有廉恥出於天賦之常性而一爲私慾所汩則愚頑貪狂無所不至而世道之升降風俗之汚隆亦未常不由於是也試觀今日能廉而能恥者果幾人乎征利之心漸痼而貪墨旣熾縱慾之情轉滋而廉白無幾此非但俗習然也亦必有所由源矣自古朝著之上位淸顯者恥爲吏役於州府之間而簿書報牒莫或貳之於論思之心者卽士大夫礪廉持恥之方而今則不然樞機淸顯之地視不若方伯居留館閣近密之職謂不如縣邑守宰至有恒言曰玉署銀臺猶可爲之墨綬銅章決難得也嘻嘻此何言也此何言也自好者之至老不售無勢者之抱牌窮餓其亦必然之勢也而世道風俗旣至於此則廉恥何可論哉若不大振作大更張則亦末如之何矣伏顧聖上深思挽回之方克循激揚之政以爲勵廉之道焉其七曰簡詞訟聽理之法豈曰無定制而今之最爲疑亂者山訟是已主客之分雖異而强弱之勢反殊彼此各有可據之言而立落初無不易之典故自謂之知法有識者山訟則必欲甘心焉至於閭巷匹庶皆以山訟爲大事而以之決死生焉爲法官者眩於從違難於左右盈案堆几狀訴日積經年閱歲推辨時急而官府摘奸不遑暇給該司回啓莫或遲緩者太半是山訟一款則痼弊之甚者孰有過於此哉伏願聖上嚴飭中外一依通編所載步數外濫訟者依律重繩以爲簡詞訟之式焉其八曰整官方也我朝官方之施設一遵周官之制而尤加詳密則不可容議於其間而臣竊有一二貢愚者內而詮郞乃是主張公選者也外而都事亦爲輔佐布政者也旣有詮堂旣有方伯而必置二官則互相維制法意不輕而詮郞爲微末人假銜之漫職都事爲無勢者區處之冗窠臨政有苟艱之患代啓有猥屑之嘆原古設置之意今安在哉臣意則以爲銓郞雖不使任其通塞宜復三司通擬之規都事雖不使安廉災傷稍存外臺自重之體則亦因時制宜之一道伏願聖上深軫沿革之不輕俾得名實之相副以爲整官方之規焉其九曰端士趨也國之元氣惟士是已士趨正則禮法修敎化行風熙俗美他日之需用有待也此古聖王所以必先培養之道而我朝專以科目取士金科玉條非不燦然備具法久而弊士趨漸下至於近日而極矣苟求其源陞庠是已文藝之工拙初不鑑別等第之高下任其手勢分排多寡先定彼此請托緊漫復分立落是故裹頭赴試全沒羞愧不患藝業之不精惟患鑽刺之未至利心中驚貪目外瞬昏夜奔走傾軋痼弊至於鄕試都會尤不成說其幼而學壯而行滔滔是躁競二字當初課試作興之義反歸浮躁無實之域此豈專咎於士子亦主司者誤之耳或者曰陞庠可罷或者曰考官必擇甲可乙否實無定論而臣意則陞庠固不可罷考官不可不擇伏願申飭銓曹自今以後京外諸考官以有文學恢公平之人各別擇差以爲革舊弊端士趨之道焉其十曰化民俗也我殿下爲民之政蓋已至矣水旱豐歉賙賑有方疾疫死生調救從便則凡我八域生靈之得免顚連者卽殿下天覆地載之德也慈父之保弱子不足以喩其恩而第今爲方伯守宰者徒知對揚之爲急而愛恤之意偏勝戒董之政反輕故有若富家無敎之子恃恩而長傲心不畏法言無顧忌少以凌長下以犯上特以日用茶飯之事而毆辱士夫視爲能事侵犯官長拖作常例小不如意則擊錚上言無難爲之蓋其搆虛捏無以祈僥倖者十常八九矣畢竟行査之際扶抑失宜强弱必反要名譽者退托爲辭曲直不分名分之墮壞紀綱之解弛誠非細故伏願聖上克念恩威之竝行深軫董率之得宜以爲化民俗之術焉臣於條陳之外又竊有憂慨者近來世道日下無變不有丹城縣道川書院致祭時禮官下去前文姓族屬及本道儒生謂有御製下來者而恐喝官吏迫脅工匠急急刻板忙忙揭院禮官下來後始卽撤去而本官之不辨眞僞徑先擧行殊極駭痛儒生之假稱御製無難懸揭大關世變此而置之後弊實有難言者臣謂丹城縣監鄭柱爲先拿問嚴處儒生中首倡人令本道道臣嚴査窮覈從重勘律焉巡將爲任雖曰冗散之窠關係則重故醫譯外都下白徒元無差出之例年前明有定式至命載錄於新編通補而近日則騎曹不有法意徒循顔私至以京邸之立役市井之拔身者遽然抄啓他將羞與比肩僚堂査拔省記物情駭歎久而未已西北別付料設廳之後毋論西北如有窠闕則自兵曹發關於各其兵營以好身手有地處才藝兼備者取才抄上則騎堂又爲試才次次塡付乃是幾十年遵行節目之典而今番則初不行關於兩道又不取才於本曹而及其罷官之後直自京中抄付四人遐土武士非但擧皆鬱抑莫重成憲未免因此廢却者有乖朝家慰悅之意後弊所關不可事過而不論臣謂前兵曹判書鄭昌順罷職可也詮曹政格本自嚴重有非一堂上之所可擅壞而以日前三詮獨政言之朴柱遇則通淸詮堂疏劾停望而遽爲復望金鼎國則持正改通宜待長詮而獨自排擬公議不行政例隨壞臣亦謂前吏曹參議李集斗亟施罷職之典可也科場之弊臣已略陳而前冬關西都會時定州牧使李壽鵬稱以地方官頻頻往來於試所榜出之前已非嚴科場之道而江邊邑意中人次畫見屈則拔去他人然後可以陞付故諉以戶籍之遲待論報巡營至請比較槪試官則榜目修正委之本官徑已還邑故末抄事端至於此境事未有前弊實關後臣謂分付本道道臣各別詳査該牧使則施以科場用情之律諸試官亦爲嚴勘宜矣臣無任屛營祈懇之至省疏具悉十條陳勉莫曰陳談箇中自有妙理當留意班譜添刊事官階賂帖事何乃隱映爲說錄送姓名於該房承旨以爲下攸司照法嚴繩銓郞三司通擬事事關銷刻都事稍存外臺自重之體事旣稱外臺自重在於其人矣丹城書院揭板事事旣登聞不可置之該倅罷職首倡人勘律依施前兵判事巡將本非淸銜而年前因大臣筵奏旣已懸註定式則爾言無乃爽傳爾旣以他將僚堂爲證當聞于重臣處之別付料之不取才不行關罷官後宜付云云爾言決知其誤矣宜一辨覈亦令政院問於前兵判以啓前吏議事遭劾人不擧擬予未聞是規掌通之持擬亦因生疎豈或深看罷職云云萬萬乖當藉此飭勵之機會爲此偏黨之舊習以惜鳥卵之意處分雖靳於僚臺疏爾則跡較重此等之習敢售今日朝廷乎來言自來言恢蕩自恢蕩爾豈敢晏然行公乎關西都會事誠有是也此亦科場不可不嚴處且以往復巡營爲言令政院問于前道伯以啓